Nelspruit-plaasaanval: Aanvallers vra waarvoor bid vrouMariette en Aneil Saaiman, met hul dogter Marlandi Kussman (middel). Foto: Facebook Aneil Saaiman (38) en sy vrou, Mariette (45), is tussen 09:00 en 10:00 deur drie verdagtes oorval nadat een van die aanvallers vermoedelik onderdeur die elektriese heining gekruip het. Marlandi Kussman (21), die egpaar se dogter, het Woensdag aan Maroela Media gesê haar ma het voëls buite die huis hard hoor kwetter soos hulle gewoonlik maak wanneer daar ŉ slang naby is. Mariette het uitgegaan om ondersoek in te stel en gesien ŉ leer staan regop teen die heining waar die ander twee verdagtes vermoedelik oorgeklim het. Sy het omgedraai om terug in die huis te gaan toe een van die verdagtes op haar afgestorm het en haar met ŉ houtplank aangerand het. Aneil het Mariette hoor skree en uitgehardloop, waarna die ander twee hom getakel het. “Hulle het my ma in die oprit vasgebind en my pa in die huis ingesleep,” het Marlandi vertel. “Een van die rowers het my ma aanhou slaan en skop. Sy het naderhand gemaak asof sy bewusteloos is sodat hy kan ophou om haar te slaan. Binne die huis kon sy my pa hoor skree soos hulle hom gemartel het.” Volgens Marlandi het die rowers Aneil na die egpaar se slaapkamer geneem, waar hulle hom aanhoudend geslaan het en die kluis se sleutels geëis het. “My pa is ’n bietjie hardkoppig en hy het net geweier om dit vir hulle te gee. Hulle het daarna my ma in die oprit gaan haal en haar in die huis ingesleep.” Mariette het die sleutels aan die rowers oorhandig en hulle het ŉ handwapen en .22-geweer uit die kluis uit gehaal. Hulle het die egpaar op die bed laat sit terwyl hulle die kaste omgekeer het en Aneil se klere aangepas het. “Hulle kon nie die .22 gelaai kry nie, maar het uiteindelik daarin geslaag om die rewolwer te laai en toe haal hulle hul balaklawas af,” vertel Marlandi. “My ma het gesê op daardie oomblik het sy net gedink, dit is die einde. Hulle gaan ons doodmaak.” Mariette het hardop begin bid en die rowers het haar gevra tot wie sy bid. Toe sy antwoord sy bid tot God, het hulle gevra waarvoor bid sy. Sy het gesê sy bid dat hulle haar en haar man sal uitlos en net sal weggaan. Op daardie oomblik het beamptes van die J&M-veiligheidsmaatskappy die erf binne gekom en die verdagtes het op die vlug geslaan. Mariette en Aneil is na die Mediclinic Nelspruit geneem waar Mariette opgeneem is. Sy het ligte kopbeserings opgedoen, haar hand is gebreek en sy het erge kneusplekke oor haar hele lyf gehad. Aneil het ook erge kneusplekke opgedoen, maar is nie opgeneem nie. Mariette is Dinsdag ontslaan en sterk nou tuis aan. “Ek is so dankbaar my ma-hulle is veilig, maar ek is baie geskok oor wat gebeur het,” het Marlandi gesê. “Die plaas is so veilig. Jy moet oor drie hekke klim net om by die plaas in te kom en dan het al die huise ook hul eie elektriese heinings rondom. Ons is maar net dankbaar dat hulle leef. Ek wil nou huis toe gaan en my ouers sien en hulle vashou.” Die polisie in Mpumalanga kon nie onmiddellik vir kommentaar bereik word nie.